CELEX: 52013PC0750
Language: lt
Date: 2013-10-30
Title: Pasiūlymas TARYBOS SPRENDIMAS kuriuo nustatoma pozicija, kurios Europos Sąjunga turi laikytis Pasaulio prekybos organizacijos (PPO) 9-ojoje Ministrų konferencijoje

|
			
		
		
		52013PC0750
		
			Pasiūlymas TARYBOS SPRENDIMAS kuriuo nustatoma pozicija, kurios Europos Sąjunga turi laikytis Pasaulio prekybos organizacijos (PPO) 9-ojoje Ministrų konferencijoje /* COM/2013/0750 final - 2013/0364 (NLE) */
			
				
		
		
			
			   	AIŠKINAMASIS MEMORANDUMAS
1.           PASIŪLYMO TIKSLAS
2013 m. gruodžio 3–6 d. Indonezijoje vyks
9-oji PPO Ministrų konferencija. Šiuo metu deramasi dėl tikslų,
dėl kurių būtų galima susitarti Ministrų
konferencijoje. Kai kurie iš šių tikslų įtraukti į Dohos vystymosi
darbotvarkę (toliau – DVD) ir, jei dėl jų bus susitarta, tai bus
pirmas žingsnis link Dohos derybų raundo užbaigimo. 9-oji Ministrų
konferencija taip pat gali susitarti dėl atskiros, su DVD nesusijusių
klausimų grupės, tačiau dėl šių klausimų bus pateiktas
kitas Tarybos sprendimo pasiūlymas.
Kalbant apie DVD klausimus, deramasi trijose
srityse: prekybos lengvinimo, žemės ūkio ir vystymosi. ES ypač
svarbu, kad būtų pasiektas susitarimas dėl prekybos lengvinimo –
tai duotų didelės ekonominės naudos visoms PPO narėms.
Jeigu prieš 9-ąją Ministrų konferenciją vykstančiose
derybose dėl prekybos lengvinimo pažanga bus daroma taip, kaip planuojama,
PPO narės turėtų būti pasirengusios pasiekti politinį
susitarimą dėl pagrindinio susitarimo teksto. Tačiau susitarimo
tekstas bus baigtas rengti tik 2014 m., kai bus parengti įgyvendinimo
tvarkaraščiai (kiek tai susiję su nuostatomis, kurias numatoma
įgyvendinti nuo susitarimo įsigaliojimo), nes jie bus
sudėtinė susitarimo dalis. Jeigu derybose bus sėkmingai judama
šia kryptimi ir 9-oji Ministrų konferencija bus pasirengusi pasiekti
tokį politinį sutarimą dėl Prekybos lengvinimo susitarimo,
ji taip pat turės imtis tam tikrų vystymosi bei žemės ūkio
klausimų. Dėl kai kurių iš šių vystymosi ir žemės
ūkio klausimų Tarybos sprendimą gali prireikti priimti dar prieš
9-ąją Ministrų konferenciją, todėl jie yra šio
pasiūlymo dalykas. Tikėtina, kad 2014 m., kai bus parengtas
Prekybos lengvinimo susitarimo tekstas ir reikės paskelbti ES
poziciją PPO, gali prireikti atskiro Tarybos sprendimo dėl ES
pozicijos Prekybos lengvinimo susitarimo klausimu. 
Taigi šis Tarybos sprendimo pasiūlymas
skirtas tik vystymosi ir žemės ūkio klausimams, dėl kurių
gali būti susitarta 9-ojoje Ministrų konferencijoje, būtent:
·       
stebėsenos mechanizmas, susijęs su
besivystančioms šalims taikomo specialiojo ir diferencinio režimo
nuostatomis. Remdamasi 2002 m. liepos 31 d. PPO Generalinės
tarybos priimtomis gairėmis, PPO Prekybos ir vystymosi komiteto
specialioji sesija baigia derybas dėl stebėsenos mechanizmo, kuriuo
siekiama padėti besivystančioms arba mažiausiai išsivysčiusioms
narėms integruotis į daugiašalę prekybos sistemą,
funkcijų, struktūros ir įgaliojimų;
·       
tarifinių kvotų administravimas. Į
tekstą, dėl kurio turi susitarti 9-oji Ministrų konferencija,
turi būti įtrauktos nuostatos dėl skaidrumo ir nepakankamo
kvotų panaudojimo mechanizmo. Kalbant apie skaidrumą, tarifinių
kvotų administravimas prilyginamas importo licencijavimo priemonėms,
todėl jam galioja PPO susitarimas dėl importo licencijavimo tvarkos,
t. y. taikomos tam tikros procedūrinės ir (arba) skaidrumo
prievolės (pvz., dėl privalomo skelbimo, paraiškų
nagrinėjimo termino ir pranešimo). Be to, turėtų būti
taikomas būtinumo kriterijus, pagal kurį numatyta, kad
administracinių procedūrų našta neturėtų būti
didesnė, nei būtina priemonei administruoti. Dėl nepakankamo
kvotų panaudojimo mechanizmo – kai tam tikrą laikotarpį
tarifinių kvotų panaudojimo norma yra mažesnė nei 65 proc.
(arba jei nėra pranešimo), importuojančiosios PPO narės gali
būti paprašyta kvotas administruoti vadovaujantis pirmumo principu arba
taikant automatiškai ir besąlygiškai išduodamų licencijų
sistemą;
·       
aprūpinimo maistu saugumas. 9-ojoje
Ministrų konferencijoje siekiama susitarimo dėl tinkamo ribojimo
išlygos, kuria tam tikrą laikotarpį ir konkrečiomis
sąlygomis besivystančių valstybių narių
aprūpinimo maistu saugumo programos būtų apsaugotos nuo PPO
kylančių sunkumų. Tuo tikslu būtų galima priimti
ministrų sprendimą.
Šiuo pasiūlymu siekiama leisti Europos
Sąjungai pritarti konsensusui dėl pirmiau minėtų
klausimų 9-ojoje PPO Ministrų konferencijoje. Todėl
pasiūlyme numatyta, kad Taryba suteikia įgaliojimus Komisijai
laikytis pozicijos Europos Sąjungos vardu PPO ir pritarti konsensusui,
siekiant remti minėtų sprendimų priėmimą. 
Atsižvelgdama į tai, kad Ministrų
konferencija vyks gruodžio 3–6 d. ir kad tebevyksta derybos dėl
visų galimo Balio priemonių rinkinio elementų, Komisija tikisi,
kad Taryba sprendimą priims, kai padėtis dėl atitinkamų
tekstų bus pakankamai aiški, galbūt per pačią Ministrų
konferenciją. 
2.           TEISINIS PASIŪLYMO
PAGRINDAS
Sutarties dėl Europos Sąjungos
veikimo (SESV) 218 straipsnio 9 dalyje nustatyta, kad Taryba, remdamasi
Komisijos ar Sąjungos vyriausiojo įgaliotinio užsienio reikalams ir
saugumo politikai pasiūlymu, priima sprendimą, pagal kurį
nustatoma pozicija, kurios Sąjungos vardu turi būti laikomasi
tarptautiniu susitarimu įsteigtame organe, kai jis turi priimti
teisinę galią turintį sprendimą.
Ši nuostata taikoma Ministrų konferencijos sprendimams dėl
tarifinių kvotų administravimo, aprūpinimo maistu saugumo ir
stebėsenos mechanizmo.
Visos numatomos priemonės patenka į
bendros prekybos politikos taikymo sritį (SESV 207 straipsnis) ir yra
tiesiogiai susijusios su PPO veikimu bei daugiašalės prekybos sistema. 
3.           PASIŪLYMO TAIKYMO
SRITIS
Komisijai suteikiami įgaliojimai laikytis
pozicijos Europos Sąjungos vardu – pritarti konsensusui, siekiant remti
Ministrų konferencijos sprendimus dėl aprūpinimo maistu saugumo,
tarifinių kvotų administravimo ir stebėsenos mechanizmo.
Pagal SESV 218 straipsnio 10 dalį Europos
Parlamentas turi būti nedelsiant išsamiai informuojamas.
2013/0364 (NLE)
Pasiūlymas
TARYBOS SPRENDIMAS
kuriuo nustatoma pozicija, kurios Europos
Sąjunga turi laikytis Pasaulio prekybos organizacijos (PPO) 9-ojoje
Ministrų konferencijoje
EUROPOS SĄJUNGOS TARYBA,
atsižvelgdama
į Sutartį dėl Europos Sąjungos veikimo, ypač į
jos 207 straipsnio 4 dalį kartu su 218 straipsnio 9 dalimi, 
atsižvelgdama į Europos Komisijos
pasiūlymą, 
kadangi:
(1)       Europos Sąjunga
ypač daug dėmesio skiria daugiašalės prekybos sistemos veikimui
ir laipsniškam jos stiprinimui ir pripažįsta, kad daugiašalių
prekybos derybų Dohos raunde reikalinga pažanga. Siekiant šio tikslo
būtina, kad 9-ojoje PPO Ministrų konferencijoje
būtų susitarta dėl PPO prekybos lengvinimo susitarimo, taip pat
dėl išvadų, susijusių su žemės ūkio ir vystymosi
klausimais, ypač tais, kurie svarbūs mažiausiai išsivysčiusioms
šalims;
(2)       prekybos derybų Dohos
raunde daugiausia dėmesio skiriama vystymuisi. 2002 m. liepos 31 d.
įvykusiame posėdyje PPO Generalinė taryba patvirtino Prekybos ir
vystymosi komiteto specialiosios sesijos pateiktą rekomendaciją
sukurti specialiojo ir diferencinio režimo stebėsenos mechanizmą.
Šiuo stebėsenos mechanizmu turėtų būti siekiama
prisidėti prie besivystančių ir mažiausiai
išsivysčiusių narių integracijos į daugiašalės
prekybos sistemą. Prekybos ir vystymosi komiteto specialioji sesija baigia
derybas dėl tokio mechanizmo funkcijų, struktūros ir
įgaliojimų. Europos Sąjunga turėtų paremti kitą
Ministrų konferencijos sprendimą;
(3)       žemės ūkis yra
labai svarbus Dohos vystymosi darbotvarkės klausimas; jį visapusiškai
galima išspręsti tik galutiniame etape atsižvelgus į kelias kitas
sritis, numatytas Dohos vystymosi darbotvarkėje. Vis dėlto Europos
Sąjunga pripažįsta kai kurių PPO narių interesą
konkrečius žemės ūkio klausimus spręsti jau 9-ojoje
Ministrų konferencijoje, kartu siekiant politinio susitarimo dėl
plataus užmojo Prekybos lengvinimo susitarimo;
(4)       siekiant tinkamai įgyvendinti
per Urugvajaus raundą prisiimtus ankstesnius įsipareigojimus dėl
patekimo į žemės produktų rinką, būtina veiksmingai
administruoti tarifines kvotas ir užtikrinti skaidrų jų
naudojimą. 2013 m. PPO vykusiose derybose narėms pavyko
susitarti dėl tarifinių kvotų administravimo mechanizmo, kuris
apima nuostatas dėl skaidrumo ir nepakankamo kvotų panaudojimo
mechanizmo. Kalbant apie skaidrumą, tarifinių kvotų
administravimas prilyginamas importo licencijavimo priemonėms, todėl
jam galioja PPO susitarimas dėl importo licencijavimo tvarkos, t. y.
taikomos tam tikros procedūrinės ir skaidrumo prievolės. Be to,
turėtų būti taikomas būtinumo kriterijus, pagal kurį
numatyta, kad administracinių procedūrų našta neturėtų
būti didesnė, nei būtina priemonei administruoti. Dėl
nepakankamo kvotų panaudojimo mechanizmo – kai tam tikrą
laikotarpį tarifinių kvotų įvykdymo norma yra mažesnė
nei 65 proc. (arba jei nėra pranešimo), importuojančiosios PPO
narės gali būti paprašyta kvotas administruoti vadovaujantis pirmumo
principu arba taikant automatiškai ir besąlygiškai išduodamų
licencijų sistemą. Jau numatyta priimti Ministrų konferencijos
sprendimą dėl tarifinių kvotų administravimo, kurį
turėtų paremti Europos Sąjunga;
(5)       PPO narės
turėtų turėti galimybę laikydamosi PPO taisyklių
įgyvendinti būtinas programas, be kita ko, valstybės
atsargų kaupimo aprūpinimo maistu tikslams. Valstybės
atsargų kaupimo aprūpinimo maistu tikslams programos turi atitikti
konkrečias sąlygas, dėl kurių yra susitarusios PPO
narės, kad nebūtų iškreipiama tarptautinė prekyba. 2013 m.
PPO vykusiose derybose narės rado tinkamą sprendimą dėl
tokių, besivystančių šalių vykdomų, programų –
narės pasiekė susitarimą tam tikrą laikotarpį
neginčyti tokių programų, jeigu jos atitinka konkrečias
sąlygas (tinkamo ribojimo išlyga). Jau numatyta priimti šį
susitarimą patvirtinantį Ministrų konferencijos sprendimą,
kurį turėtų paremti Europos Sąjunga; 
(6)       Europos Sąjungos
sprendimas, ar 9-ojoje PPO Ministrų konferencijoje pritarti
konsensusui dėl stebėsenos mechanizmo, tarifinių kvotų
administravimo ir aprūpinimo maistu saugumo, priklausys nuo to, ar bus
padaryta pažanga derantis dėl Prekybos lengvinimo susitarimo,
konkrečiau – ar Ministrų konferencija pasieks politinį susitarimą
dėl šio susitarimo teksto,
PRIĖMĖ ŠĮ
SPRENDIMĄ:
1 straipsnis
Europos Sąjungos pozicija dėl
aprūpinimo maistu saugumo, tarifinių kvotų administravimo ir
stebėsenos mechanizmo – pritarti PPO narių konsensusui, siekiant
priimti sprendimus prieš 9-ąją Ministrų
konferenciją.
2 straipsnis
Šis sprendimas įsigalioja jo priėmimo dieną.
Priimta Briuselyje
                                                                       Tarybos
vardu
                                                                       Pirmininkas